በኮረና ቫይረስ የሚያዙ ሰዎች ቁጥር በአስር እጥፍ ጨመረ
አዲስ አበባ፦ ባለፈው አንድ ወር በኮረና ቫይረስ የሚያዙ ሰዎች ቁጥር ቀደም ሲል ከነበሩት ሁለት ወራት ጋር ሲነፃፀር በአስር እጥፍ መጨመሩን የጤና ሚኒስቴር አስታወቀ። ባለፉት 24 ሰዓታት በቫይረሱ የተጨማሪ 5 ሰዎች ሕይወት ማለፉንም ሚኒስቴሩ አስታውቋል። 
የጤና ሚኒስትር ዶክተር ሊያ ታደሰ ትናንት በሰጡት ጋዜጣዊ መግለጫ እንዳስታወቁት፣ የመጀመሪያው የኮሮና ቫይረስ ታማሚ ከተገኘ ሦስት ወር ተቆጥሯል። በመጀመሪያዎቹ ሁለት ወራት ቫይረሱ የተገኘባቸው ሰዎች ቁጥር 250 የነበር ሲሆን፣ ባለፈው አንድ ወር ብቻ 2 ሺህ 420 ሰዎች ቫይረሱ ተገኝቶባቸዋል። ይህም ባለፈው አንድ ወር ቫይረሱ የተገኘባቸው ሰዎች ከመጀመሪያዎቹ ጋር ሲነፃፀር በአስር እጥፍ ጨምሯል።
ባለፉት 24 ሰዓታት የላቦራቶሪ ምርመራ ከተደረገላቸው 6 ሺህ 630 ሰዎች መካከልም 164 ሰዎች ቫይረሱ እንደተገኘባቸው አመልክተዋል። ቫይረሱ የተገኘባቸው 117 ወንድ እና 47 ሴት ኢትዮጵያውያን መሆናቸውን ገልፀዋል። ቫይረሱ የተገኘባቸው ሰዎች ከአንድ እስከ 92 ዓመት የእድሜ ክልል ውስጥ የሚገኙ መሆኑን አመልክተዋል።
ቫይረሱ ከተገኘባቸው 104 ከአዲስ አበባ፣ 1 ከሐረሪ፣ 2 ኦሮሚያ፣ 22 ከአማራ፣ 26 ከሶማሊ፣ 4 ከደቡብ፣ 4 ከትግራይ 1 ከቤንሻንጉል ጉሙዝ ክልል መሆኑንም ጠቁመዋል።
ባለፉት 24 ሰዓት ውስጥ 33 ሰዎች ከበሽታው ማገገማቸውን አስታውቀው፤ በአጠቃላይ በኢትዮጵያ ከቫይረሱ ያገገሙ ሰዎች ቁጥር 434 መድረሱንም አመልክተዋል።
በአጠቃላይ በኢትዮጵያ የኮሮና ቫይረስ የተገኘባቸው ሰዎች ቁጥር 2670 መሆኑን ጠቁመው፥ ከእነዚህም ውስጥ 2194 ሰዎች በለይቶ ህክምና ላይ መሆናቸውን፤ 32 ሰዎች በጽኑ ሕክምና ክፍል እንደሚገኙ አስታውቀዋል። እስካሁን ለ165 ሺህ 151 ሰዎች የላብራቶሪ ምርመራ መሠራቱንም ገልፀዋል። 
በቫይረሱ በአጠቃላይ የ40 ሰዎች ሕይወት ሲያልፍ፥ ሁለት የውጭ አገር ሰዎች ደግሞ ወደ አገራቸው እንዲመለሱ መደረጉ አይዘነጋም።አዲስ ዘመን ሰኔ 5/2012በጋዜጣው ሪፖርተር